CELEX: 32014D0287
Language: hr
Date: 2014-03-10 00:00:00
Title: 2014/287/EU: Provedbena odluka Komisije оd 10. ožujka 2014. o određivanju kriterija za osnivanje i ocjenjivanje europskih referentnih mreža i njihovih članova te za olakšavanje razmjene informacija i stručnih spoznaja u vezi s osnivanjem i ocjenjivanjem tih mreža  Tekst značajan za EGP

17.5.2014   
            
            
               HR
            
            
               Službeni list Europske unije
            
            
               L 147/79
            
         PROVEDBENA ODLUKA KOMISIJE
   оd 10. ožujka 2014.
   o određivanju kriterija za osnivanje i ocjenjivanje europskih referentnih mreža i njihovih članova te za olakšavanje razmjene informacija i stručnih spoznaja u vezi s osnivanjem i ocjenjivanjem tih mreža
   (Tekst značajan za EGP)
   
      (2014/287/EU)
   
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2011/24/EU Europskog parlamenta i Vijeća od 9. ožujka 2011. o primjeni prava pacijenata u prekograničnoj zdravstvenoj skrbi (1), a posebno njezin članak 12. stavak 4. točke (b) i (c),
   budući da:
   
               (1)
            
            
               Delegiranom odlukom Komisije 2014/286/EU (2) određeni su kriteriji i uvjeti koje moraju ispuniti europske referentne mreže („mreže”) i pružatelji zdravstvenih usluga koji im se žele pridružiti.
            
         
               (2)
            
            
               U skladu s člankom 12. stavkom 4. točkama (b) i (c) Direktive 2011/24/EU, Komisija odlučuje o kriterijima za osnivanje i ocjenjivanje mreža i o mjerama za lakšu razmjenu informacija i stručnih saznanja o osnivanju i ocjenjivanju mreža.
            
         
               (3)
            
            
               Osnivanje mreža i odobravanje članstva pružatelja zdravstvenih usluga u tim mrežama treba se provoditi na temelju otvorenog i transparentnog postupka. Postupak bi trebao uključivati: 1. poziv na iskaz interesa; 2. potporu država članica zahtjevima njihovih pružatelja zdravstvenih usluga; 3. podnošenje zahtjevâ Komisiji; 4. provjeru cjelovitosti zahtjeva; 5. tehničku procjenu zahtjeva za osnivanje mreža i zahtjeva pojedinačnih pružatelja zdravstvenih usluga koji žele biti članovi određene mreže, a koju provodi nezavisno tijelo kako bi utvrdilo ispunjavaju li podnositelji zahtjeva kriterije; 6. obavješćivanje o ishodima procjene; 7. odobrenje mreža i njihovih članova po državama članicama te 8. objavu popisa osnovanih mreža i njihovih članova.
            
         
               (4)
            
            
               Kako bi se povećao djelokrug mreža, pojedinačnim pružateljima zdravstvenih usluga koji se žele pridružiti određenoj mreži to bi pridruživanje uvijek trebalo biti omogućeno. Njihove bi zahtjeve trebalo procijeniti u skladu s postupkom jednakim onome koji se upotrebljava pri procjeni zahtjeva za početnu mrežu, uključujući potporu relevantne države članice za zahtjev.
            
         
               (5)
            
            
               Kako bi se zajamčilo da će određena mreža donositi pravu dodanu vrijednost za Europsku uniju i da će biti dovoljno velika da bi omogućila dijeljenje stručnih saznanja i poboljšala dostupnost zdravstvenih usluga pacijentima u cijeloj Uniji, trebali bi se odobravati samo zahtjevi koje podnese barem najmanji propisani broj pružatelja zdravstvenih usluga i država članica i koji su podneseni u skladu s pozivom na iskaz interesa. Ako zahtjeve podnese nedovoljan broj pružatelja zdravstvenih usluga ili zahtjevi pokrivaju nedovoljan broj država članica, Komisija bi trebala zamoliti države članice da potaknu svoje pružatelje zdravstvenih usluga da se pridruže predloženoj mreži.
            
         
               (6)
            
            
               Zbog manjka stručnih saznanja moglo bi biti teško okupiti najmanji propisani broj pružatelja zdravstvenih usluga ili država članica za neke rijetke bolesti ili stanja. Zbog toga bi bilo dobro okupiti pružatelje zdravstvenih usluga koji se prvenstveno bave srodnim rijetkim bolestima ili stanjima u tematsku mrežu. Mreže mogu uključivati i pružatelje visokotehnoloških usluga za koje su obično potrebna velika ulaganja, na primjer laboratorije te pružatelje radioloških usluga i usluga nuklearne medicine.
            
         
               (7)
            
            
               Države članice u kojima ni jedan pružatelj zdravstvenih usluga nije član određene mreže trebale bi imenovati nacionalne centre za suradnju i povezivanje koji bi trebali potaknuti pružatelje na suradnju s odgovarajućom mrežom.
            
         
               (8)
            
            
               Nakon što se ustanovi da su cjeloviti, za svaki bi zahtjev mreže i pružatelja zdravstvenih usluga trebalo provesti tehničku procjenu u skladu s kriterijima određenima Delegiranom odlukom 2014/286/EU. Procjena bi na temelju zajedničkog priručnika za procjenu trebala sadržavati iscrpan pregled dokumentacije te revizije na licu mjesta za određen broj podnositelja zahtjeva. Trebalo bi je provesti nezavisno tijelo za procjenu koje imenuje Komisija.
            
         
               (9)
            
            
               Države članice pozivaju se da osnuju odbor država članica, koji bi odlučivao o odobravanju predloženih mreža i o njihovim članovima. Sudjelovanje država članica trebalo bi biti dobrovoljno. U pravilu bi države članice samo na temelju pozitivne procjene tijela za procjenu trebale odobriti osnivanje određene mreže i članstvo u toj mreži.
            
         
               (10)
            
            
               Članovi mreža trebali bi dobiti dopuštenje za upotrebu logotipa „Europska referentna mreža”. Vlasnik logotipa je Europska komisija, a on bi trebao predstavljati vizualni identitet mreža i njihovih članova.
            
         
               (11)
            
            
               Nezavisno tijelo za ocjenu koje imenuje Komisija trebalo bi na temelju zajedničkog priručnika za ocjenu periodično ocjenjivati mreže i njihove članove. Na kraju ocjenjivanja trebalo bi se izraditi izvješće o tehničkoj ocjeni s detaljima o tome u kojoj su mjeri ostvareni ciljevi određeni člankom 12. stavkom 2. Direktive 2011/24/EU i ispunjeni uvjeti određeni Delegiranom odlukom 2014/286/EU. U njemu bi trebali biti opisani i ishodi i postignuća u radu mreže te doprinos njezinih članova. U pravilu bi države članice na temelju negativnog izvješća o ocjeni trebale odobriti ukidanje određene mreže. Sukladnost s uvjetom o najmanjem propisanom broju pružatelja zdravstvenih usluga i država članica trebalo bi nadzirati i nakon ocjene kako bi se održala dodana vrijednost mreže za Europsku Unije.
            
         
               (12)
            
            
               Priručnici za procjenu i ocjenu trebali bi se temeljiti na međunarodno priznatim praksama i sadržavati osnovna načela i metodologije za provođenje procjena i ocjena.
            
         
               (13)
            
            
               Komisija bi trebala olakšati razmjenu informacija i stručnih saznanja o osnivanju i ocjenjivanju mreža. Trebala bi objaviti općenite informacije o mrežama i njihovim članovima, kao i tehničku dokumentaciju te priručnike o osnivanju i ocjenjivanju mreža i njihovih članova. Ona može mrežama i njihovim članovima na korištenje ponuditi posebne komunikacijske medije i alate. Trebalo bi organizirati konferencije i sastanke stručnjaka kao mjesto za rasprave o tehnologiji i znanosti među mrežama.
            
         
               (14)
            
            
               Povjerljive podatke povezane s osnivanjem i ocjenjivanjem mreža po potrebi bi trebalo obrađivati u skladu s Uredbom (EZ) br. 45/2001 Europskog parlamenta i Vijeća (3).
            
         
               (15)
            
            
               Mjere predviđene ovom Odlukom u skladu su s mišljenjem Odbora osnovanog na temelju članka 16. Direktive 2011/24/EU,
            
         DONIJELA JE OVU ODLUKU:
   POGLAVLJE I.
   
      OPĆE ODREDBE
   
   Članak 1.
   Predmet
   Ovom se Odlukom određuju:
   
               (a)
            
            
               kriteriji za osnivanje i ocjenjivanje mreža iz članka 12. Uredbe 2011/24/EU; te
            
         
               (b)
            
            
               mjere za olakšavanje razmjene informacija i stručnih saznanja o osnivanju i ocjenjivanju mreža iz članka 12. Uredbe 2011/24/EU.
            
         POGLAVLJE II.
   
      OSNIVANJE EUROPSKIH REFERENTNIH MREŽA
   
   Članak 2.
   Poziv na iskaz interesa za osnivanje europske referentne mreže
   1.   Komisija objavljuje poziv na iskaz interesa za osnivanje mreža u roku od dvije godine od stupanja ove Odluke na snagu.
   2.   Bilo koja skupina od najmanje deset pružatelja zdravstvenih usluga s poslovnim nastanom u najmanje osam država članica može zajednički odgovoriti u roku navedenom u pozivu na iskaz interesa, i to podnošenjem zahtjeva koji sadržava prijedlog za osnivanje mreže u određenom stručnom području.
   3.   Sadržaj zahtjeva mora biti u skladu s odredbama Priloga I.
   4.   Po primitku zahtjeva Komisija provjerava jesu li ispunjeni uvjeti o najmanjem propisanom broju pružatelja zdravstvenih usluga i država članica kako su određeni stavkom 2.
   5.   Ako jedan od tih uvjeta nije ispunjen, zahtjev nema pravo na procjenu i Komisija moli države članice da potaknu svoje pružatelje zdravstvenih usluga da se pridruže predloženoj mreži kako bi pomogle u ostvarivanju potrebnog broja ili potrebnih brojeva.
   6.   Nakon savjetovanja s državama članicama Komisija odlučuje o najboljem trenutku za objavljivanje narednih poziva na iskaz interesa.
   Članak 3.
   Zahtjevi za članstvo
   1.   Zahtjev s prijedlogom za osnivanje mreže mora sadržavati i zahtjev za članstvo za svakog pružatelja zdravstvenih usluga koji želi biti član.
   2.   Sadržaj zahtjeva za članstvo mora biti u skladu s odredbama Priloga II.
   3.   Zahtjevu za članstvo mora biti priložena pismena izjava države članice u kojoj pružatelj zdravstvenih usluga ima poslovni nastan kojom se potvrđuje da je njegovo sudjelovanje u prijedlogu za osnivanje mreže u skladu s nacionalnim zakonodavstvom te države članice.
   Članak 4.
   Tehnička procjena zahtjeva
   1.   Ako Komisija zaključi da su uvjeti iz članka 2. stavka 2. i članka 3. stavaka 2. i 3. ispunjeni, ona imenuje tijelo za procjenu koje procjenjuje zahtjeve.
   2.   Tijelo za procjenu provjerava sljedeće:
   
               (a)
            
            
               ispunjava li sadržaj zahtjeva s prijedlogom za osnivanje mreže uvjete određene Prilogom I. ovoj Odluci;
            
         
               (b)
            
            
               ispunjava li sadržaj zahtjeva za članstvo uvjete određene Prilogom II. ovoj Odluci;
            
         
               (c)
            
            
               ispunjava li predložena mreža uvjet da pruža visokospecijalizirane zdravstvene usluge u skladu s Prilogom I. točkom 1. podtočkom (a) Delegirane odluke 2014/286/EU;
            
         
               (d)
            
            
               ispunjava li predložena mreža ostale kriterije i uvjete određene Prilogom I. Delegiranoj odluci 2014/286/EU;
            
         
               (e)
            
            
               ispunjavaju li pružatelji zdravstvenih usluga koji podnose zahtjeve kriterije i uvjete određene Prilogom II. Delegiranoj odluci 2014/286/EU.
            
         3.   Procjena u skladu sa stavkom 2. točkama (d) i (e) provodi se samo ako tijelo za procjenu zaključi da prijedlog ispunjava uvjete iz stavka 2. točaka (a), (b) i (c).
   4.   Tijelo za procjenu izrađuje izvješće o procjeni zahtjeva s prijedlogom za osnivanje mreže i zahtjevâ za članstvo te sva izvješća šalje Komisiji.
   5.   Tijelo za procjenu svakom pružatelju zdravstvenih usluga koji je podnio zahtjev šalje izvješće o procjeni predložene mreže te njegova zahtjeva za članstvo. Pružatelj zdravstvenih usluga u roku od dva mjeseca od primitka izvješća tijelu za procjenu može poslati svoje komentare. Po primitku komentara tijelo za procjenu izmjenjuje svoja izvješća o procjeni objašnjenjima opravdavaju li komentari promjene u procjeni.
   Članak 5.
   Odobravanje mreža i članova
   1.   Po primitku izvješća o procjeni prijedloga za mrežu i predloženog popisa članova, koji su izrađeni u skladu s člankom 4., te nakon što se provjerom ustanovi da je ostvaren najmanji propisani broj pružatelja zdravstvenih usluga i država članica određen člankom 2. stavkom 2., države članice odlučuju o odobravanju predložene mreže i njezinih članova u okviru odbora država članica iz članka 6.
   2.   Na osnovu odobrenja iz stavka 1. predložene se mreže osnivaju kao europske referentne mreže.
   3.   Ako se ne ostvari najmanji propisani broj pružatelja zdravstvenih usluga ili država članica određen člankom 2. stavkom 2., mreža se ne osniva, a Komisija moli države članice da svoje pružatelje zdravstvenih usluga potaknu da se pridruže predloženim mrežama.
   4.   Ako pružatelj zdravstvenih usluga dobije negativnu procjenu, on sam odlučuje hoće li odboru država članica na pregled podnijeti zahtjev za članstvo kojemu je priloženo izvješće o procjeni.
   Članak 6.
   Odbor država članica
   1.   Države članice pozivaju se da uspostave odbor država članica koji odlučuje o odobravanju prijedloga za osnivanje i ukidanje mreža te predloženih članova. Ako njihova odluka nije u skladu s procjenom tijela za procjenu, države članice moraju iznijeti svoje razloge za to.
   2.   Države članice koje žele biti u odboru država članica o tome obavješćuju Komisiju i nacionalno tijelo koje ih zastupa.
   3.   Odbor država članica na prijedlog službi Komisije jednostavnom većinom članova donosi vlastiti poslovnik.
   4.   Poslovnikom su obuhvaćeni rad i postupak donošenja odluka u odboru država članica te je određeno koji članovi imaju pravo glasa pri odobravaju određene mreže, kakvom se većinom odlučuje o ishodu glasanja te koji se postupak primjenjuje ako odluka odbora nije u skladu s izvješćem o procjeni predložene mreže ili zahtjeva za članstvo.
   5.   Komisija osigurava usluge tajništva za odbor država članica.
   6.   Osobni podaci zastupnika država članica u odboru država članica skupljaju se, obrađuju i objavljuju u skladu s Uredbom (EZ) br. 45/2001.
   Članak 7.
   Logotip
   Kad se određena mreža odobri, Komisija joj odobrava upotrebu jedinstvenog grafičkog označitelja („logotipa”) kojim se ta mreža i njezini članovi služe za aktivnosti koje organizira mreža.
   Članak 8.
   Zahtjevi za članstvo u postojećim mrežama
   1.   Pružatelj zdravstvenih usluga koji se želi pridružiti postojećoj mreži Komisiji podnosi zahtjev za članstvo.
   2.   Sadržaj zahtjeva za članstvo mora biti u skladu s odredbama Priloga II.
   3.   Zahtjevu za članstvo prilaže se pismena izjava države članice u kojoj pružatelj zdravstvenih usluga ima poslovni nastan kojom se potvrđuje da je njegovo sudjelovanje u mreži u skladu s nacionalnim zakonodavstvom te države članice.
   Članak 9.
   Tehnička procjena zahtjeva za članstvo u postojećim mrežama
   1.   Ako Komisija zaključi da su uvjeti iz članka 8. stavaka 2. i 3. ispunjeni, ona imenuje tijelo koje procjenjuje zahtjev za članstvo.
   2.   Tijelo za procjenu provjerava sljedeće:
   
               (a)
            
            
               ispunjava li sadržaj zahtjeva za članstvo uvjete određene Prilogom II. ovoj Odluci; te
            
         
               (b)
            
            
               ispunjava li dotični pružatelj zdravstvenih usluga kriterije i uvjete određene Prilogom II. Delegiranoj odluci 2014/286/EU.
            
         3.   Procjena u skladu sa stavkom 2. točkom (b) provodi se samo ako tijelo za procjenu zaključi da zahtjev za članstvo ispunjava uvjete iz stavka 2. točke (a).
   4.   Tijelo za procjenu izrađuje izvješće o procjeni i šalje ga Komisiji i pružatelju zdravstvenih usluga. Pružatelj zdravstvenih usluga u roku od dva mjeseca od primitka izvješća tijelu za procjenu može poslati svoje komentare. Po primitku komentara tijelo za procjenu izmjenjuje svoja izvješća o procjeni objašnjenjima opravdavaju li komentari promjene u procjeni.
   Članak 10.
   Odobravanje novih članova
   1.   Po primitku pozitivnog izvješća o procjeni izrađenog u skladu s člankom 9. odbor država članica odlučuje hoće li odobriti novog člana.
   2.   Ako pružatelj zdravstvenih usluga dobije negativnu procjenu, on sam odlučuje hoće li odboru država članica na pregled podnijeti zahtjev za članstvo kojemu je priloženo izvješće o procjeni.
   Članak 11.
   Ukidanje mreže
   1.   Mreža se ukida u sljedećim slučajevima:
   
               (a)
            
            
               jedan od najmanjih propisanih brojeva iz članka 2. stavka 2. više nije ostvaren;
            
         
               (b)
            
            
               izrađeno je negativno izvješće o ocjeni mreže u skladu s člankom 14.;
            
         
               (c)
            
            
               kad odbor mreže tako odluči u skladu sa svojim poslovnikom;
            
         
               (d)
            
            
               ako koordinator ne podnese zahtjev za ocjenu mreže u razdoblju od pet godina od osnivanja ili od prošle ocjene.
            
         2.   Ukidanje mreže na temelju razloga iz stavka 1. točaka (a) i (b) mora odobriti odbor država članica iz članka 6.
   Članak 12.
   Gubitak članstva
   1.   Član mreže može izgubiti članstvo na sljedeće načine:
   
               (a)
            
            
               dobrovoljnim izlaskom iz mreže u skladu s pravilima i postupcima koje je dogovorio odbor mreže;
            
         
               (b)
            
            
               odlukom odbora mreže u skladu s pravilima i postupcima koje je dogovorio odbor;
            
         
               (c)
            
            
               ako država članica u kojoj član ima pravni nastan obavijesti člana mreže da njegovo djelovanje u okviru mreže više nije u skladu s nacionalnim zakonodavstvom;
            
         
               (d)
            
            
               ako član odbije provođenje ocjene u skladu s člankom 14.;
            
         
               (e)
            
            
               ako se izradi negativno izvješće o ocjeni za člana u skladu s člankom 14.;
            
         
               (f)
            
            
               ako se mreža kojoj taj član pripada ukine.
            
         2.   Odgovarajuća država članica obavješćuje Komisiju o razlozima za obavijest iz stavka 1. točke (c).
   3.   Odbor mreže obavješćuje Komisiju u slučajevima iz stavka 1. podtočaka (a), (b) i (d).
   4.   Gubitak članstva na temelju razloga iz stavka 1. točke (e) mora odobriti odbor država članica iz članka 6.
   5.   U svim slučajevima gubitka članstva Komisija provjerava jesu li još uvijek ostvareni najmanji propisani brojevi pružatelja zdravstvenih usluga i država članica iz članka 2. stavka 2. Ako nisu, Komisija moli mrežu da pronađe nove članove u roku od dvije godine ili ukida mrežu, obavješćuje odbor država članica o trenutnoj situaciji te moli države članice da potaknu svoje pružatelje zdravstvenih usluga da se pridruže toj mreži.
   6.   Gubitkom članstva automatski se gube i sva prava i odgovornosti povezani sa članstvom u mreži, među kojima je i pravo na upotrebu logotipa.
   Članak 13.
   Priručnik za procjenu
   1.   U dogovoru s državama članicama i zainteresiranim strankama Komisija izrađuje detaljan priručnik o sadržaju, dokumentaciji i postupku procjene iz članaka 4. i 9.
   2.   U postupak procjene uključena je provjera dokumentacije koju su predali podnositelji zahtjeva te revizije na licu mjesta.
   3.   Tijelo koje Komisija u skladu s člankom 4. stavkom 1. i člankom 9. stavkom 1. imenuje za provedbu procjene prijedloga za mrežu i zahtjeva za članstvo u mreži služi se priručnikom za procjenu.
   POGLAVLJE III.
   
      OCJENJIVANJE EUROPSKIH REFERENTNIH MREŽA
   
   Članak 14.
   Ocjenjivanje
   1.   Sve mreže i njihovi članovi periodično se ocjenjuju, i to najkasnije pet godina od odobravanja ili prošle ocjene.
   2.   Po primitku zahtjeva za ocjenu od koordinatora mreže Komisija imenuje tijelo koje provodi ocjenu mreže i njezinih članova.
   3.   Tijelo za ocjenu provjerava i procjenjuje sljedeće:
   
               (a)
            
            
               ispunjavanje kriterija i uvjeta određenih Delegiranom odlukom 2014/286/EU;
            
         
               (b)
            
            
               razinu ostvarenja ciljeva određenih člankom 12 stavkom 2. Direktive 2011/24/EU; te
            
         
               (c)
            
            
               ishode i postignuća u radu mreže te doprinos svakog njezinog člana.
            
         4.   Tijelo za ocjenu izrađuje izvješće o ocjeni mreže i šalje ga Komisiji, odboru mreže i članovima mreže.
   5.   Tijelo za ocjenu izrađuje izvješće o ocjeni za svakog člana mreže i šalje ga Komisiji i dotičnom članu.
   6.   Koordinator i članovi mreže u roku od dva mjeseca od primitka izvješća tijelu za ocjenu mogu poslati svoje komentare. Po primitku komentara tijelo za ocjenu izmjenjuje svoje izvješće o ocjeni objašnjenjima opravdavaju li komentari promjene u ocjeni.
   7.   Svako ukidanje mreže ili gubitak članova na temelju negativne ocjene mora odobriti odbor država članica iz članka 6. Odbor država članica može dotičnoj mreži ili članu ponuditi razdoblje od jedne godine da ispravi pronađene nedostatke te tada ponovno provodi postupak ocjenjivanja. To se razdoblje nudi samo određenoj mreži ili članu mreže ako odbor mreže iznese plan za poboljšanje.
   Članak 15.
   Priručnik za ocjenu
   1.   U dogovoru s državama članicama i zainteresiranim strankama Komisija izrađuje priručnik o sadržaju, dokumentaciji i postupku ocjene mreža i njihovih članova iz članka 14.
   2.   Postupak ocjenjivanja uključuje ocjenu predane dokumentacije, među kojom su i izvješća o samoocjeni, te provedbu revizija na licu mjesta.
   3.   Tijelo koje Komisija u skladu s člankom 14. stavkom 2. imenuje za provedbu ocjene mreže i njezinih članova služi se priručnikom za ocjenu.
   POGLAVLJE IV.
   
      RAZMJENA INFORMACIJA I STRUČNIH SAZNANJA
   
   Članak 16.
   Razmjena informacija o osnivanju i ocjenjivanju mreža
   1.   Komisija olakšava razmjenu informacija i stručnih saznanja o osnivanju i ocjenjivanju mreža na sljedeće načine:
   
               (a)
            
            
               objavljivanjem općenitih informacija o osnivanju i ocjenjivanju mreža, uključujući informacije o priručnicima za procjenu i ocjenu iz članaka 13. i 15.;
            
         
               (b)
            
            
               redovitim objavljivanjem ažuriranog popisa mreža i njihovih članova, uključujući pozitivna izvješća o procjeni i ocjeni mreža te odluke odbora država članica u skladu s njegovim poslovnikom;
            
         
               (c)
            
            
               organizacijom konferencija i sastanaka stručnjaka kao mjesta za rasprave o tehnologiji i znanosti među članovima mreža, ako je to prikladno;
            
         
               (d)
            
            
               osiguravanjem alata elektroničkih medija i komunikacijskih alata za mreže, ako je to prikladno.
            
         2.   Za potrebe objavljivanja popisa iz stavka 1. točke (b) odbor mreže obavješćuje Komisiju o svakoj promjeni člana koji vrši dužnost koordinatora mreže ili osobe koja je nominirana za položaj koordinatora mreže.
   POGLAVLJE V.
   
      ZAVRŠNE ODREDBE
   
   Članak 17.
   Revizija
   Komisija ocjenjuje djelovanje ove Provedbene odluke pet godina nakon njezina stupanja na snagu.
   Članak 18.
   Stupanje na snagu
   Ova Odluka stupa na snagu desetog dana od dana objave u Službenom listu Europske unije.
   
      Sastavljeno u Bruxellesu 10. ožujka 2014.
      
         
            Za Komisiju
         
         
            Predsjednik
         
         José Manuel BARROSO
      
   
   
      (1)  SL L 88, 4.4.2011., str. 45.
   
   
      (2)  Vidjeti str. 71. ovog Službenog lista.
   
      (3)  SL L 8, 12.1.2001., str. 1.
   
   
      PRILOG I.
      SADRŽAJ ZAHTJEVA ZA OSNIVANJE MREŽE
      Zahtjev za osnivanje mreže mora se podnijeti u skladu s pozivom na iskaz interesa koji objavi Komisija i mora sadržavati:
      
                  (a)
               
               
                  naziv predložene mreže;
               
            
                  (b)
               
               
                  ispunjen obrazac zahtjeva, uključujući upitnik za samoocjenu i dodatnu dokumentaciju u skladu s priručnikom za procjenu;
               
            
                  (c)
               
               
                  potvrde da svi pružatelji zdravstvene zaštite koji podnose zahtjev imaju zajedničko stručno područje i da se bave istim zdravstvenim stanjem ili stanjima;
               
            
                  (d)
               
               
                  naziv pružatelja zdravstvene zaštite koji će vršiti dužnost koordinatora mreže te ime i podatke za kontakt osobe koja će zastupati predloženog koordinatora;
               
            
                  (e)
               
               
                  imena svih pružatelja zdravstvene zaštite koji su podnijeli zahtjev.
               
            
   
      PRILOG II.
      SADRŽAJ ZAHTJEVA ZA ČLANSTVO
      Zahtjev pružatelja zdravstvene zaštite mora sadržavati:
      
                  (a)
               
               
                  naziv odgovarajuće predložene ili postojeće mreže;
               
            
                  (b)
               
               
                  ispunjen obrazac zahtjeva, uključujući upitnik za samoocjenu i dodatnu dokumentaciju u skladu s priručnikom za procjenu;
               
            
                  (c)
               
               
                  ime i podatke za kontakt zastupnika tog pružatelja zdravstvene zaštite.